赵蕃
子肃以古风见还诗轴颇述归田之乐次韵答之
春风忽满目，感叹离群居。
郊行竟何之，野蔓徒侵裾。
仰看岭头云，片段随卷舒。
悠然若有得，似我心地初。
乃愧学道晚，何时悟真如。
自兹稍鞭策，齿发及未疎。
有儿幸成丁，可以亲犁鉏。
要同商州民，穷功治山畲。
王租及时了，优游伴樵渔。
时乘少游马，或卧渊明舆。
所过辄就醉，其他焉取余。
此计傥遂心，谁能更淫书。
公诗胡为哉，指南实前车。
事贵在勇决，駸駸岁将除。